《彭祖井》
宋代·赵公豫

茫茫海甸几沧桑，井泽犹馀姓氏香。道术尽人誇往事，仙踪何氏仰遗芳。

云龙山下风霜冷，戏马台边草木黄。惟有城隅一掬水，春秋代谢自清凉。

作者简介：（1135—1212）平江常熟人，字仲谦。高宗绍兴二十四年进士。历知仁和、馀姚、高邮军及真、常二州，累进集英殿修撰，以宝谟阁待制致仕。为官清苦廉正，常言但求为循吏，不求为健吏。有《燕堂类稿》。